作者:無名氏
標題:十二時・憶少年
內容:皇家景運合無疆。天子坐明堂。豐年多黍，四方爭報時康。酒常清，花易好，壽君王。天宮見玉女，大笑億千場。不知何事，椒塗暗淡，瑤殿淒涼。寶鏡玉臺光。可奈畫眉人去，脂澤散餘芳。極目望瀟湘。波遙草遠，只見殘陽。南山古阜，松柏茂，蔚蒼蒼。杳靄宮商。風過金殿琳琅。道歌繁，嚴鼓近，慘悲傷。水凝愁，山攢恨，煙淡雲黃。神山何在，蟠桃已遠，弱水何長。最難堪，回翟雉，返鸞凰。向芙蓉別殿、謾焚香。